ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐԿԱՅԻՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** Հայաստանի Հանրապետության 2016 թվականի հոկտեմբերի 4-ի ՀՀ հարկային օրենսգրքի (այսուհետ նաև՝ Օրենսգիրք) 64-րդ հոդվածի 2-րդ մասի 2-րդ կետը շարադրել՝ հետևյալ բովանդակությամբ.

«2) դպրոցական գրերի և նոտայի տետրերի, նկարչական ալբոմների, դպրոցական ուսումնական հրատարակությունների, բուհերի, մասնագիտացված գիտական կազմակերպությունների, Հայաստանի Հանրապետության գիտությունների ազգային ակադեմիայի հրատարակած գիտական և ուսումնական հրատարակությունների, ձեռագիր, տպագիր, էլեկտրոնային կամ այլ կրիչի վրա զետեղված ստեղծագործության օտարումը։ Սույն կետով սահմանված արտոնությունների կիրառության շրջանակը սահմանում է Կառավարությունը.»։

**Հոդված 2.** Օրենսգրքի 64-րդ հոդվածի 2-րդ մասը լրացնել 55-րդ կետով՝ հետևյալ բովանդակությամբ.

«55)  Հայաստանի Հանրապետության տարածք սույն հոդվածի 2-րդ մասի 2-րդ կետում նշված ապրանքների տպագրության համար անհրաժեշտ հումքի ներմուծումը։»։

**Հոդված 3** Սույն օրենքն ուժի մեջ է մտնում պաշտոնական հրապարակման օրվանից տասնօրյա ժամկետում։»։

ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՈՒՄ**

**«\_\_\_\_» «\_\_\_\_\_\_\_\_\_\_\_\_\_\_\_\_» 2019 թվականի N \_\_\_\_\_ Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2017 ԹՎԱԿԱՆԻ ՀՈԿՏԵՄԲԵՐԻ 5-Ի N 1317-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

Ղեկավարվելով «Նորմատիվ իրավական ակտերի մասին» օրենքի 34-րդ հոդվածի 1-ին մասով՝ Հայաստանի Հանրապետության կառավարությունը *որոշում է*.

1. Հայաստանի Հանրապետության կառավարության 2017 թվականի հոկտեմբերի 5-ի N 1317-Ն «Ավելացված արժեքի հարկից ազատման արտոնությունների կիրառության շրջանակները սահմանելու մասին» որոշման (այսուհետ՝ Որոշում) մեջ կատարել հետևյալ լրացումը.
2. Որոշման հավելված N 1-ը լրացնել 12-րդ կետով՝ հետևյալ բովանդակությամբ.

[Ձեռագիր](https://hy.wikipedia.org/wiki/%D5%81%D5%A5%D5%BC%D5%A1%D5%A3%D5%AB%D6%80), տպագիր, էլեկտրոնային կամ այլ կրիչի վրա զետեղված ստեղծագործություն է համարվում գրական-գեղարվեստական, հասարակական-քաղաքական կամ այլ բովանդակությամբ [ստեղծագործություն](https://hy.wikipedia.org/wiki/%D5%8D%D5%BF%D5%A5%D5%B2%D5%AE%D5%A1%D5%A3%D5%B8%D6%80%D5%AE%D5%B8%D6%82%D5%A9%D5%B5%D5%B8%D6%82%D5%B6)ը։

Ավելացված արժեքի հարկից ազատման արտոնությունները չեն տարածվում ազգային, ռասայական, կրոնական ատելություն բորբոքող, բռնություն կամ պատերազմ քարոզող, ինչպես նաև պոռնկագրական նյութերի օտարման նկատմամբ։

Սույն որոշումն ուժի մեջ է մտնում պաշտոնական հրապարակման օրվան հաջորդող օրը:

**ՀԻՄՆԱՎՈՐՈՒՄ**

**ՀՀ ՀԱՐԿԱՅԻՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ** **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ԸՆԴՈՒՆՄԱՆ**

1. **Ընթացիկ իրավիճակը և իրավական ակտի ընդունման անհրաժեշտությունը**

Նախագծով առաջարկվող կարգավորման անհրաժեշտությունը ծագել է ՀՀ Ազգային ժողովի տնտեսական հարցերի մշտական հանձնաժողովին հասցեագրված և ՀՀ մարդու իրավունքների պաշտպանին փոխանցված դիմումի քննարկման արդյունքում։

Նշված դիմումի համաձայն՝ մինչև 2018 թվականի հունվարի 1-ը մանկական և ուսումնական գրքերն ազատված էին հարկերից։ Ներկայումս ՀՀ կառավարության որոշմամբ սահմանված են ԱԱՀ-ից ազատման արտոնությունների շրջանակները, որոնք վերաբերում են դպրոցական գրերի և նոտայի տետրերի, նկարչական ալբոմների, մանկական և դպրոցական գրականության, դպրոցական ուսումնական հրատարակությունների, բուհերի, մասնագիտացված գիտական կազմակերպությունների, Հայաստանի Հանրապետության գիտությունների ազգային ակադեմիայի հրատարակած գիտական և ուսումնական հրատարակությունների օտարմանը։

Դիմումով առաջարկվում է գրքերի բոլոր տեսակների տպագրությունը և Հայաստանի Հանրապետություն գրքերի տպագրության համար անհրաժեշտ հումքի ներմուծումն ազատել ԱԱՀ-ից, ինչը կբերի գրքի գնի նվազեցմանը և հրատարակվող գրքերի քանակի ավելացմանը։

Հաշվի առնելով, որ ՀՀ մարդու իրավունքների պաշտպանի գործունեության առանցքային ուղղություններից է գործարարության պաշտպանությունը և գործարար միջավայրի բարելավումը՝ Պաշտպանի աշխատակազմում մշակվել է ՀՀ հարկային օրենսգրքում և ՀՀ կառավարության «Ավելացված արժեքի հարկից ազատման արտոնությունների կիրառության շրջանակները սահմանելու մասին» 2017 թվականի հոկտեմբերի 5-ի N 1317-Ն որոշման մեջ փոփոխություններ կատարելու նախագիծ։

Oրենսգրքի 64-րդ հոդվածի 2-րդ մասի 2-րդ կետի համաձայն՝ ԱԱՀ-ից ազատվում են Օրենսգրքի 60-րդ հոդվածով սահմանված հետևյալ գործարքներն ու գործառնությունները՝ դպրոցական գրերի և նոտայի տետրերի, նկարչական ալբոմների, մանկական և դպրոցական գրականության, դպրոցական ուսումնական հրատարակությունների, բուհերի, մասնագիտացված գիտական կազմակերպությունների, Հայաստանի Հանրապետության գիտությունների ազգային ակադեմիայի հրատարակած գիտական և ուսումնական հրատարակությունների օտարումը: Նշյալ կետով սահմանված արտոնությունների կիրառության շրջանակը սահմանում է Կառավարությունը։

ՀՀ կառավարության «Ավելացված արժեքի հարկից ազատման արտոնությունների կիրառության շրջանակները սահմանելու մասին» 2017 թվականի հոկտեմբերի 5-ի N 1317-Ն որոշմամբ արտոնություններ սահմանված են որոշակի շրջանակի նյութերի տպագրության օտարման համար։

Պետության ներդրումային քաղաքականության հիմնական նպատակներն են՝ ներդրումային և գործարար բարենպաստ միջավայրի ձևավորումը կարգավորող ոլորտների թափանցիկության բարձրացումը, երկրի մրցակցային առավելությունների բացահայտումը, երկրում ներդրումների ծավալի մեծացումը, շուկայական ենթակառուցվածքի զարգացումը, մարդկային կապիտալի զարգացումը և այդ բոլորի հիման վրա` տնտեսական կայուն աճի և բնակչության բարեկեցության ապահովումը։

Գործարար և ներդրումային միջավայրի բարելավման խթան կարող է դառնալ գործարարությամբ զբաղվելու և ներդրումների իրականացման համար նպաստավոր պայմանների ստեղծումը, ինչին համապատասխան նաև գործարար ոլորտում պետական անհարկի միջամտության կրճատումը: Օտարերկրյա ներդրումների տեսանկյունից, բացի քաղաքական, գործարարական և ներդրումային միջավայրի ներդաշնակեցումից, անհրաժեշտություն է նաև ներդրողների շահերի պաշտպանության մակարդակի հետևողական և կայուն աճը:

Գործարար միջավայրի բարելավման ուղղություններից է հարկային բեռի կրճատումը, այդ թվում՝ հարկերի դրույքաչափերի կրճատումը և առանձին հարկերի վերացումը, հարկերի տարբերակված դրույքաչափերի կիրառումը, մաքսավճարների կրճատումը և առանձին մաքսավճարների վերացումը, հարկային վարչարարության պարզեցումը և թափանցիկության բարձրացումը, մրցակցային միջավայրի բարելավումը:

Վերջին տարիներին աշխարհի բազմաթիվ երկրներ նվազեցրել են տնտեսվարողների հարկային բեռը` ընդհուպ մինչև առանձին հարկատեսակների վերացում։

Այսպես, օրինակ, 2015 թվականին Հրատարակիչների միջազգային ասոցիացիան հրապարակել է զեկույց տպագիր և էլեկտրոնային գրքերի համար նախատեսված ավելացված արժեքի հարկի չափերի վերաբերյալ։ Համաձայն նշված զեկույցի՝ աշխարհի 31 երկրում, ինչպիսիք են, օրինակ, Կանադան, Լիբանանը[[1]](#footnote-1), Հորդանանը, Մեծ Բրիտանիան[[2]](#footnote-2), Ուկրաինան[[3]](#footnote-3), Նորվեգիան[[4]](#footnote-4), Հարավային Ամերիկայի երկրները, տպագրված գրքերի համար սահմանվում է 0% ավելացված արժեքի հարկ։ Աշխարհի 31 երկրում, ինչպիսիք են, օրինակ, Սինգապուրը, Ճապոնիան, Թայլանդը, Իռլանդիան[[5]](#footnote-5), Բելգիան, Կիպրոսը, տպագրված գրքերի համար սահմանվում է նվազեցված ավելացված արժեքի հարկ[[6]](#footnote-6)։

Ներկայում, տնտեսության ակտիվացման, ազգաբնակչության վճարունակ պահանջարկի ընդլայնման, տնտեսության մեջ ներդրումների խթանման համար անհրաժեշտություն է առաջանում հարկային բարեփոխումների ճանապարհով նվազեցնել գրքերի տպագրությամբ զբաղվող գործարարների հարկային բեռը։

Հայաստանի Հանրապետության հարկային համակարգը բնութագրվում է անուղղակի հարկերի բարձր տեսակարար կշռով։ ԱԱՀ–ն, հանդիսանալով պետական բյուջեի եկամտային մասի ձևավորման հիմնական աղբյուր, բացի զուտ ֆիսկալային գործառույթից, ունի նաև կարգավորիչ գործառույթ։ Հանդիսանալով անուղղակի հարկ և ներառվելով ապրանքի գնագոյացման մեջ՝ այն ապրանքի շուկայական առաջարկի ու պահանջարկի ձևավորման կարևոր գործոն է և անմիջականորեն ազդում է արտադրության ու իրացման ծավալների վրա, և որպես հետևանք նաև երկրի սոցիալ–տնտեսական վիճակի վրա։

Գրքերի տպագրության ոլորտում ԱԱՀ-ին առնչվող կարևորագույն բարեփոխումներից մեկը կարող է համարվել վերջինից ազատումը, ինչը կարող է էականորեն նպաստել գրքերի արտադրության և տպագրության ծավալների ընդլայնմանը և տպագիր կամ էլեկտրոնային գրականության ընդհանուր գների նվազեցմանը։ Նշվածը կարևոր քայլ կլինի տնտեսական ակտիվության խթանման ուղղությամբ։

Գրքերի տպագրության և օտարման համար ԱԱՀ-ից ազատումը կնպաստի պետության սոցիալ-տնտեսական իրավիճակի էական բարելավմանը և վճարունակ պահանջարկի ընդլայնմանը։ Գրքերի տպագրության և օտարման համար ԱԱՀ-ի դրույքաչափի վերացման հետևանքով բյուջետային մուտքերի նվազեցումը հնարավոր կլինի փոխհատուցել շնորհիվ այլ հարկային մուտքերի ավելացման, ինչպես նաև անարդյունավետ բյուջետային ծախսերի կրճատման։ Մասնավորապես‚ գների իջեցման շնորհիվ աճող պահանջարկը կարող է ավելացնել նաև արտադրության ծավալները‚ ինչը կարող է հանգեցնել արտադրողների ֆինանսական վիճակի բարելավման‚ շահույթի աճի և հետևաբար այդ մասով հարկային եկամուտների ավելացման։

Հրատարակչական գործի զարգացումը հրատարակչական և տեղեկատվական ոլորտում յուրաքանչյուր պետության քաղաքականության նպատակներից է։ Գրքային արտադրանքի միջոցով է նաև իրականացվում ժողովրդի գրական-մշակութային ժառանգության պահպանումը, զարգացումը, տարածումը, բարեկիրթ քաղաքացիական հասարակության ձևավորումը, բնակչության՝ տեղեկատվություն ստանալու սահմանադրական իրավունքի ապահովումը, գրատարածման բնագավառում միջազգային համագործակցության համար նպաստավոր պայմանների ստեղծումը:

Պետության խնդիրներից է նաև գրահրատարակչական շուկայում հավասար մրցակցության ապահովումը, ինչով և պայմանավորված է ոլորտի տարբեր շերտերի զարգացման խթանումը, իսկ օրենքներն ու ենթաօրենսդրական ակտերն ուղղակիորեն ազդում են գործարարների գործունեության վրա:

Ելնելով վերոգրյալից՝ որպես տեղական արտադրողին և ընթերցանության խթանման կարևոր գործոն կարող է հանդիսանալ գրքերի բոլոր տեսակների, այդ թվում՝ էլեկտրոնային կամ այլ կրիչի վրա զետեղված, հրատարակումը և գրքերի արտադրության համար հումքի ներմուծումն ամբողջովին ԱԱՀ-ից ազատելը։

1. **Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է ՀՀ մարդու իրավունքների պաշտպանի աշխատակազմի կողմից:

1. **Ակնկալվող արդյունքը**

Նախագծով առաջարկվող լրացումների իրականացումը պայմանավորված է պետությունում հրատարակչական գործի զարգացման, բարեկիրթ քաղաքացիական հասարակության ձևավորման, տնտեսական գործունեության ազատության և տնտեսական մրցակցության երաշխավորման, գործարար միջավայրի բարելավման, փոքր և միջին բիզնեսի շահերի պաշտպանության, պետության սոցիալ-տնտեսական վիճակի էական բարելավման և վճարունակ պահանջարկի ընդլայնման անհրաժեշտությամբ։

1. <http://www.databank.com.lb/docs/vat.pdf> [↑](#footnote-ref-1)
2. Տե**´**ս Value Added Tax Act 1994 (UK), <https://socialsciences.exeter.ac.uk/media/universityofexeter/collegeofsocialsciencesandinternationalstudies/politics/research/statorg/uk/party/Tax_Law-Value_Added_Tax_Act_1994.pdf> ։ [↑](#footnote-ref-2)
3. Տե**´**ս <https://www.wto.org/english/thewto_e/acc_e/ukr_e/WTACCUKR143A5_LEG_1.pdf> [↑](#footnote-ref-3)
4. Տե´ս VAT act of 19 June 2009 no. 58 – Unofficial English translation Updated May 2014 (Norway), https://www.skatteetaten.no/globalassets/bedrift-og-organisasjon/avgifter/merverdiavgift/refusjon-av-mva---avgiftsinfo/vat-act---oversatt-versjon-av-merverdiavgiftsloven-updatet-may-2014.pdf [↑](#footnote-ref-4)
5. Տե´ս Value-added tax consolidation act 2010 (Ireland), <http://www.irishstatutebook.ie/eli/2010/act/31/enacted/en/pdf> [↑](#footnote-ref-5)
6. Տե**´**ս <https://www.internationalpublishers.org/images/VAT2015.pdf>։ [↑](#footnote-ref-6)